En middelsstor (15-25 millimeter), nokså kraftig trebukk, grå eller gråbrun på farge. Oversiden er nokså tett kledt med korte, nedliggende, gulaktige hår. Antennene er lange og kraftige, mørke hos hannen, gulbrune hos hunnen, hodet forholdsvis lite. Pronotum er mye smalere enn dekkvingene, med en butt tann på hver side. Dekkvingene har markerte, rettvinklede "skuldre" og er jevnt tilsmalnende bakover. De har noen gulaktige tegninger og svarte flekker. Beina er nokså lange.